 Site na njìkọ aka ọnụ nke International Fund for Agricultural Development-assisted Value Chain Development Programme bụ IFAD VCDP naha ịchàfụ; gọọmenti steeti Anambra abàgidela námụmà ịhụ na ihe a kọpụtara nugbo na steeti ahụ nwèrè nkwàdo ndị ụlọ ọrụ Standard Organization of Nigeria SON.  Nke a so notu nime ọtụtụ mbọ ya bụ steeti na-agba iji hụ na ihe ndị a kọpụtara na ya bụ steeti nwere nkwàdo zuru òkè wee sikwazie nọzọ dị otu ahụ bèlata ma nwụchikọọ ndị na-ebupùta ihe adịgboloja naha ihe a kọpụtara nubì na ya bụ steeti.Amụmà a bụ nke a màlitere oge e mechara ọgbakọ were ótù ụbọchị, bụ nke a nọrọ na ya wee kụziere ọhanaeze ihe ndị ha kwèsiri ịma bànyere nchekwa, ezi ọnọdụ ahụike na gburugburu bụ ịgbà. E sitere na ya bụ ámụmà wee gaa nụfọdụ ebe dị iche iche a na-esucha ihe a kọpụtara nugbo dị nỌmọr, nokpuru ọchịchị Ayamelụm nakwa Ụmụeze-Anam, dị nokpuru ọchịchị Anambra West; bụ ebe a nọrọ wee nyòchaa ma leruo ụlọ ọrụ ndị ahụ anya nokpurù atụmatụ nnyòcha Mandatory Conformity Assessment Programme MANCAP, bụ otu nime atụmatụ nnyòchá nke ụlọ ọrụ SON na-eme.Mgbe ha rutere ebe a na-esúcha osikapa, bụ Udoka Rrice Mill Ọmọr nakwa ebe a na-akwọ akpụ dị nỤmụeze-Anam; ndị isi ụlọ ọrụ ahụ, bụ maazị Paul Egwuatu na oriakụ Theresa Anaja-Obi nótù nótù kpọghàrịrị ndị òtù ahụ nogigè ụlọ ọrụ ahụ, gọsigasịa ha otu na ùsòrò dị iche iche ha sì esucha osikapa na otu e si akwọ akpụ, malite nisi mbido wee ruo nogè a gbàkọrọ ha nàkpà. Ha bunyere ọchịchị steeti ahụ, nke gọvanọ Willie Obianọ nọ nisi ya ụkpa ekele, maka iwètara ha ụdị òhèrè ọma ahụ, bụ nke ha kọwara dịka nke kọrọ ụkọ, ma kwekwazie nkwà irube isi na ntụziaka na ndụmọdụ niile nke ụlọ ọrụ SON nyere, bụkwa nke ha kwuru na ha emezùpùtachaala ụfọdụ nime ihe a tụrụ anya naka ha.Nokwu ya banyere njem ahụ ha bàgìdere, onyeisi State Agro Processing and Quality Enhancement nokpuru amụmà IFAD VCDP, bụ maazị Bonaventure Mụọchebe mere ka a mara na ebumnobi nnyòcha ahụ bụ iji kụziere ndị na-esucha na ndị na-akwọ nri a kọpụtara nubì na steeti ahụ ihe ha kwesiri ịma banyere ya bụ ọrụ, iji mee ka ha bụrụ ndị tozùrù òkè, nweta asambodo ndị SON ma nwetekwa nkwàdo ndị ụlọ ọrụ NAFDAC, bụ nke ga-eme ka a na-anabata ihe ha rụpụtara na mpaghara ebe ọbụla nụwa gbaa gburugburuNa ntụnye nke ya oge ha mèchara nnyocha na nleru anya ahụ, otu onye ọrụ selitere isi nụlọ ọrụ SON, bụ oriakụ Anne Osakwe kwurù na obi dị ha ụtọ banyere ihe ha hụrụ, ọ kachasị ụdị adịmọcha ha hụrụ nụlọ ọrụ ndị ahụ. O kwuru na ụlọ ọrụ, ọ kachasị ebe a na-esucha nri kwèsiri ịdị na-adị ọcha oge ọbụla, mee ka a mara na ndị ụlọ ọrụ ahụ etinyebeghị akụrụngwa Personnel Protective Equipment PPE nọrụ nuju na ha bụ ụlọ ọrụ, ma kwukwazie na ngwa ngwa ha màlitere imezùputa ntụziaka e nyere ha, na ha ga-enweta asambodo na nkwàdo MANCAP ozigbo ozigbo.Onye ji ọkwa ọkwa Assistant Director nụlọ ọrụ Federal Competition and Consumer Protection Commission na mpaghara ndịda-ọwụwa anyanwụ ala anyị, bụ maazị Anthony Nwafọr kwùrù na ịgbaso ụkpụrụ na imezupute ntuziaka ahụ nke ụlọ ọrụ SON nyere ga-enye aka ime ka ụmụ mmadụ nwee ma na-eri nri zuru òkè nakwa nri nwere ihe a chọrọ, ma dụkwazie ụlọ ọrụ ndị ahụ ka ha gaa nihu imezùputa ya bụ nktụziaka nozuzu oke. 